പ്രസവിക്കാന് ഭയന്ന് ഗര്ഭഛിദ്രം നടത്താന് നാട്ടുമരുന്ന് കഴിച്ച 7 മാസം ഗര്ഭിണിയായിരുന്ന യുവതി മരിച്ചു നാട്ടുമരുന്ന് കഴിച്ച് സ്വയം ഗര്ഭഛിദ്രത്തിന് ശ്രമിച്ച യുവതിയ്ക്ക് ദാരുണാന്ത്യം. ചെന്നൈ കൊരട്ടൂരില് വാടകയ്ക്ക് താമസിക്കുന്ന ഒഡിഷ സ്വദേശി പ്രതാപിന്റെ ഭാര്യ കുമാരി കഞ്ജകയാണ് 23 മരിച്ചത്. പ്രസവിക്കാന് ഭയന്നായിരുന്നു ഏഴുമാസം ഗര്ഭിണിയായിരുന്ന യുവതി ഗര്ഭഛിദ്രത്തിന് ശ്രമിച്ചത്. ഒഡിഷയിലുള്ള കുമാരിയുടെ മൂത്തസഹോദരി പ്രസവത്തെത്തുടര്ന്ന് ഈ മാസം ആദ്യം മരിച്ചിരുന്നു. ഇവിടേയ്ക്ക് മരണാനന്തര ചടങ്ങുകള്ക്ക് കുമാരി എത്തിയപ്പോള് പ്രസവത്തിന്റെ ബുദ്ധിമുട്ടുകളെക്കുറിച്ച് ഒരുപാടുകാര്യങ്ങള് നാട്ടുകാരില്നിന്നും കേട്ടറിഞ്ഞു. സഹോദരിയെപ്പോലെ താനും പ്രസവത്തിനിടെ മരിക്കുമോ എന്നു ഭയപ്പെട്ട യുവതി ഭര്ത്താവിനെ അറിയിക്കാതെ സ്വയം ഗര്ഭഛിദ്രം നടത്താന് തീരുമാനിക്കുകയായിരുന്നു. ഇതിനിടയിലാണ് ബന്ധുവായ സ്ത്രീയില് നിന്ന് യുവതി സഹായം തേടിയത്. ഇവരാണ് യുവതിക്ക് നാട്ടുമരുന്ന് നല്കിയത്. മരുന്ന് കഴിച്ചുതുടങ്ങിയതോടെ അടിക്കടി യുവതിക്ക് വയറുവേദനയും മറ്റു ശാരീരികാസ്വസ്ഥതകളുമുണ്ടായിരുന്നു. എന്നാല് മരുന്നിന്റെ കാര്യം ഭര്ത്താവിനോട് പറഞ്ഞിട്ടില്ലാത്തതിനാല് ആരോഗ്യ പ്രശ്നങ്ങള് യുവതി മറച്ചുവച്ചു. വീടിനുള്ളില് കഴിഞ്ഞ ദിവസം കുഴഞ്ഞുവീണ കുമാരിയെ ഭര്ത്താവ് ആശുപത്രിയില് എത്തിക്കുകയായിരുന്നു. ആദ്യം സ്വകാര്യ ആശുപത്രിയിലും, പിന്നീട് വിദഗ്ധ ചികിത്സയ്ക്കായി കില്പ്പോക്ക് ഗവ. മെഡിക്കല് കോളേജ് ആശുപത്രിയിലേക്കും കൊണ്ടുപോവുകയായിരുന്നു. പരിശോധനയില് ഗര്ഭാശയത്തില് സങ്കീര്ണമായ അണുബാധ ഉണ്ടെന്ന് കണ്ടെത്തുകയായിരുന്നു. അടിയന്തര ശസ്ത്രക്രിയ നടത്തിയെങ്കിലും യുവതിയെ രക്ഷിക്കാനായില്ല. ശാസ്ത്രീയ ചികിത്സ തേടാതെ ഗര്ഭഛിദ്രത്തിന് നാട്ടുമരുന്ന് കഴിച്ചിരുന്നതായാണ് ബന്ധുക്കളില് നിന്ന് അറിഞ്ഞതെന്നും ഏഴുമാസം വളര്ച്ചയെത്തിയ ഗര്ഭം അലസിപ്പിക്കാന് ശ്രമിക്കുന്നത് അപകടകരമാണെന്നും ഡോക്ടര്മാര് പറഞ്ഞു. മൃതദേഹം പോസ്റ്റുമോര്ട്ടത്തിന് ശേഷം ബന്ധുക്കള്ക്ക് വിട്ടു നല്കി. പോസ്റ്റുമോര്ട്ടം റിപ്പോര്ട്ട് ലഭിച്ചതിനു ശേഷമേ യഥാര്ഥ മരണകാരണം അറിയാനാകൂ എന്ന് പോലീസ് പറഞ്ഞു. സംഭവത്തില് കൊരട്ടൂര് പോലീസ് അസ്വാഭാവിക മരണത്തിന് കേസെടുത്ത് അന്വേഷണമാരംഭിച്ചു.